**Kære nye beboere i Gl. Toftegaards Grundejerforening**

Foreningen byder jer hermed velkommen i vores bebyggelse. Vi håber, I bliver glade for at bo her, og at I finder et godt naboskab og bruger de faciliteter, der er til rådighed.

Vi har her samlet et sæt af **praktiske oplysninger, regler og vedtægter,** som vi håber, I får glæde af.

Beskrivelsen er opdelt i flg. punkter, men kan også læses fra ende til anden:

**Bestyrelsen**

**Kontingent**

**Affald / storskrald**

**Belysning på stierne**

**Fællesarealer**

**Boldbanen**

**Legepladsen**

**Nabohjælp**

**Nyttehaverne**

**Parkeringspladsen**

**Glatførebekæmpelse**

**Skuret**

**Trailerordningen**

**Tennisbanen**

**Avisen Gl. Toftegaard**

**Facebook**

**Hjertestarter**

**Hundeluftning**

**Radio og TV**

**Skrevne love**

**Generalforsamlingen:**

**Bestyrelsen**

Bestyrelsen vælges på generalforsamlingen i slutningen af februar måned. Den består af 5 medlemmer og 3 suppleanter. Suppleanterne deltager i bestyrelsesmøderne på lige fod med medlemmerne dog uden stemmeret. Der er forskellige udvalg og grupper. Disse kan ses på hjemmesiden

Bestyrelsens opgave er at varetage medlemmernes fælles interesser, fx. vedligehold af fællesarealer, snerydning, økonomi, veje, kloak mv. Herudover står bestyrelsen som arrangør af fællesarrangementerne, samt sørger for at generalforsamlingsbeslutninger føres ud i livet.

Har du lyst til hurtigt at lære dine naboer at kende, er det en god ide at gå ind i bestyrelsen.

**Kontingent**
Ved generalforsamlingen fastsættes kontingentets størrelse.
Kontingentet forfalder til betaling med halvdelen den 1.4 og den 1.10.
Kontingentets størrelse fremgår af budgettet, hvor det er opført som 80 huse \* årets kontingent.
Du kan få oplysninger om kontingentets anvendelse og se de seneste aflagte regnskaber her på siden under generalforsamlings-referater.

**Affald / storskrald**

Ud over den sorte/grønne affaldssortering har kommunen en storskraldsordning for både haveaffald og andet affald.
Terminer for afhentning og regler for ordningen kan fås ved henvendelse til kommunens hjemmeside under punktet "Mit affald".
Der er en ny ordning på vej vedr. affald, men det vides pt. ikke, hvornår den kommer til os.

**Belysning på stierne**

Udbrændte pærer i de store udvendige lamper udskiftes ved foreningens foranstaltning. Du skal dog selv holde lamperne rene indvendig og udvendig! Beplantning ved lampestederne må ikke hindre belysningen af stierne eller udskiftning af pærer!

Efter en generalforsamlingsbeslutning er lyset tændt hele natten.

**Fællesarealerne**

Du er medejer af ca. 38.000 m², heraf ca. 9.000 m² sammen med Andelsbebyggelsen på den anden side af Dronning Margrethes Vej.

Stykket fra dit eget hus og ud til gangstien passer du selv. Stien ud for dit hus passer du også.

Grønnegårdene passer du sammen med dine naboer, og det er jer der i fællesskab finder ud af, hvordan der skal se ud og laver aftaler om græsslåning mv. Dog skal arealet altid fremstå pænt og vedligeholdt og ikke være oplagsplads for diverse effekter.

Det er de huse, der har havedør ud til en grønnegård, der har ansvaret for vedligeholdelsen.

For huse uden havedør til grønnegård gælder vedligeholdelsespligten parkeringspladsen eller hovedstien kaldet Harry’s Alle mellem Dronning Margrethes vej og Thyra Danebods vej.

De øvrige fællesarealer passes af vores gartner, som er ansat af grundejerforeningen.

**Boldbane**

På græsset mellem Thyra Danebods Vej og Vesterled er der 2 mål til brug for boldspil.

Ved Andel 1 er der også en boldbane, som vi også må benytte. Her er der også nogle gode skrænter, som kan benyttes til at kælke på, hvis der kommer sne.

**Legepladsen:**

Legepladsen fungerer som fælles mødested for både børn og voksne. Der er bl.a. borde til evt. medbragte madkurve.

Legepladsen kan også anvendes til en større familiesammenkomst i det fri! Der er plads til leg, og der er borde / bænke nok til en større flok!

Legepladsen er etableret af beboerne og vedligeholdes også af os selv.

Den er ikke helt ufarlig, men til gengæld meget spændende for børnene. Vi forsøger ved en fælles indsats til stadighed at forbedre sikkerheden. Småfejl ordnes straks eller rapporteres til bestyrelsen.

Større reparationer og nyanskaffelser ordnes på legepladsdagene / de fælles arbejdsdage. Disse bliver afholdt 2 gange om året.

Vi har ikke haft nogen alvorlige ulykker på legepladsen, men foreningen har tegnet en ansvarsforsikring, hvis uheldet skulle være ude.

**Nabohjælp**

Vi håber, du bliver glad for at bo her. Som nytilflyttet kan der være mange ting, man er i tvivl om. Hvis dette er tilfældet for dig, kan du trygt bede dine naboer om hjælp. De hjælper dig gerne med dette eller hint, og I lærer på denne måde hinanden at kende.

En anden måde at lære hinanden at kende på, er at møde op til fællesarrangementerne og de fælles arbejdsdage, som bliver annonceret i vores avis og på facebook.

**Nyttehaver**

Der er afsat et antal små nyttehaver, som fordeles efter lyst og behov en gang om året (i begyndelsen af april).

Her kan alle, der har lyst, få mindst en have, til glæde og besparelse på grøntsagsbudgettet.

Ved nyttehaverne er der opsat en vandhane til fælles afbenyttelse.

I nyttehaverne må der ikke opstilles drivhuse, pavilloner eller lignende - heller ikke midlertidige, men gerne stativer til ærter og sådan.

Køber du en have, så har du pligt til at holde/dyrke den, så området fremstår pænt og nydeligt.

**Parkeringsplads**

Der er parkeringsplads på vejen ud for enden af hver husrække til beboernes biler.

Grundejerforeningen har malet striber på parkeringspladserne, så pladserne udnyttes bedst muligt.

Det kniber med pladsen og kun invalidevogne kan få reserverede pladser, så parker med omtanke, specielt om vinteren.

Der er også lige den der med anhængere af en hver slags - de må ikke langtidsparkeres på parkeringspladsen.

En anhænger (ex. trailer, båd og campingvogn) må ikke stå parkeret i længere tid jvf. kommunens regler, som kan ses på kommunens hjemmeside. Dog må man godt have disse stående i en kort periode, mens de gøres parat til en ferie eller lignende.

Parkering af trailere henvises til foreningens p-plads til trailere ved transformatorstationen!!

**Glatførebekæmpelse**

Vi har en aftale med et firma, som kommer og fjerner sne og salter efter snefald. Firmaet forpligter sig til at forestå og udføre vintertjenesterne vedrørende glatførebekæmpelse og snerydning.

De kommer kørende med fejemaskiner og kører gennem bebyggelsen og uden om på Dronning Margrethes Vej og Thyra Danebods Vej.

Dvs. vejene og de gennemgående stier ryddes så godt fejemaskinen kan gøre det. Og der saltes. Resten er op til os selv.

Dette fratager ikke os selv for ansvaret for, at der er ryddet, så ingen kommer til skade, og så posten og renovationen m. fl. kan komme frem.

Af kontrakten fremgår det:

Glatførebekæmpelse udføres når firmaet vurderer, at der er opstået behov. Snerydning foretages ved snefald over 3-4 cm med udsigt til frost. Alle snerydninger afsluttes med saltning for at forebygge isdannelser på arealet.

Området tilstræbes at være ryddet til kl. 7.00 om morgenen. Såfremt det begynder at sne efter kl. 4.00 om morgenen igangsættes rydningen når der er faldet 3-4 cm. sne.

Der kan forekomme flere snerydninger inden for samme døgn ved store og vedvarende snefald.

Sæsonen starter 1. november og slutter 31. marts.

Firmaet fralægger sig ethvert ansvar overfor sætningsskader på underlag samt skader der pådrages ved fald- eller glideulykker samt lignende tilfælde.

Se evt. kommunens beskrivelse af reglerne på kommunens hjemmeside.

Vi har tidligere vedtaget regler for glatførebekæmpelse, de uddybes herefter - beskrevet i to regler:

Regel 1:

Du har ansvar for, at der er ryddet for sne, og at der ikke er glat på stien ud for den længe af dit hus, der indeholder køkken og bad.

Regel 2:

Hvis dit hus vender ud mod en del af gangstien, som ikke vil blive ryddet iflg. regel 1, har du pligt til at sørge for det.

Regel 2 finder især anvendelse ud mod legepladsen, nyttehaverne, Dronning Margrethes Vej og Thyra Danebods Vej

På Harrys Alle (Midterstien) er der huse, hvor to huse over for hinanden begge har pligt til glatførebekæmpelse iflg. regel 2 - de hjælper hinanden.

**Skuret og dets indhold:**

Grundejerforeningen har et lille aflåst skur på legepladsen. Der findes nogle ting til fælles afbenyttelse. Det er f.eks.:

* Et pælebor
* En hånd-plæneklipper
* En motorplæneklipper Husk at tanke op efter brug!
* En rensefjeder (et stålbånd til at rense afløb med)
* En lang stige
* En kloak-renser (til at grave slam op fra kloakken med)
* Kraftig trillebør
* En stor kaffemaskine til 12 liter kaffe
* Kroge til at løfte grill-risten af og på med

Der findes også andre ting, som ikke er til fælles afbenyttelse, men som er tilegnet grundejerforeningens ansatte.

Det er f.eks.:

* Motorplæneklipper med lås på
* Ukrudts-brænder
* Hæksaks
* Grensaks
* Gift-sprøjte

Adgang til skuret fås ved at du erhverver en nøgle for et depositum på 100 kr., så kan du bare gå der ind.

Redskaberne kan frit benyttes af foreningens medlemmer og skal leveres tilbage efter brug i rengjort stand.

**Trailer-ordning:**

Grundejerforeningen råder over en trailer, som kan lånes vederlagsfrit af medlemmerne. Den står parkeret på pladsen ved transformatorstationen.

Reglerne for lån af traileren er følgende:

* traileren kan lånes ved henvendelse til en af de 2 personer, der har en nøgle.
* Spørg bestyrelsen, hvis du ikke lige ved hvem det er.
* den kan ikke reserveres til en bestemt dag - dvs. først til mølle...
* traileren kan lånes for én dag ad gangen
* den skal afleveres hel, og i rengjort stand
* den er ikke kasko-forsikret, så evt. skader (også småting som lys, der ikke virker) står for din egen regning! Disse skal skader skal derfor udbedres inde aflevering af traileren.

**Tennis:**

Ved siden af boldbanen over mod Vesterled findes en tennisbane, som frit kan benyttes af beboerne i vores bebyggelse og af Vesterleds beboere.

**Avisen Gl. Toftegård**

Siden 1978 er der med lettere ujævne mellemrum udkommet en gratis avis for vor bebyggelse. Den er skrevet af og til os selv.

Avisen indeholder nyt fra bestyrelsen, årskalender for fællesarrangementer, læserbreve og meget andet. Har du et budskab du vil dele med dine naboer, eller går du med en journalist i maven, er du meget velkommen til at skrive i avisen. Man kan dog altid også lave et opslag på vores Facebook side.

På hjemmesiden findes aviser tilbage til 1978.

**Facebook**

Vi har i bebyggelsen en Facebookside, hvor informationer og beboernes meddelelser af interesse for bebyggelsen hurtigt kan offentliggøres.

**Hjertestarter**

Der er opsat en hjertestarter på gavlen af skuret på legepladsen, og der er en vejledning her på siden.

En del af beboerne her i bebyggelsen har været på et kort intro-møde, ligesom vejledningen kan findes på TrygFondens hjemmeside ”hjertestarter.dk”

**Hundeluftning**

Du bliver ikke populær på at lade din hund besørge på stierne, plænerne, grønne områder, fodboldbanen eller legepladsen.

Så derfor: Husk plastpose, når du går tur med din hund og brug den i givet fald.

Hunde skal føres i snor.

**Radio og TV**

Vi har den lille(grund) pakke fra YouSee. Man kan vælge at opgradere denne ved at tilslutte sig en mellemstor eller en stor pakke. Man kan også blande programmer – se mere på YouSee’s hjemmeside.

Den lille pakke afregnes over kontingentet (og den slipper du ikke for), og tillæg hertil bestilles og betales af det enkelte medlem.

Har du problemer med modtagelsen, så se lige her:

Ring til fejlnummeret 70 70 40 40 eller søg information om driftsforstyrrelser på YouSee's hjemmeside

**Skrevne love:**

De skrevne love finder du i deklarationen samt dispensationen herfor og i vedtægterne for grundejerforeningen.

Disse papirer kan du finde på hjemmesiden

**Generalforsamlingen:**

På generalforsamlingen tages der beslutninger om vores fælles forhold – beslutninger som er til gavn for fællesskabet, og som alle er forpligtet til at følge.

Derfor: Mød op til generalforsamlingen, mød dine naboer og gør din indflydelse gældende.

Generalforsamlingen afholdes hvert år i februar.

**Hvis der er nogle informationer man ikke kan finde i dette dokument, henvises der til dokumentet ”** **Dispensation fra deklaration” som findes inde på hjemmesiden, under regler og vedtægter.**